Udtalelse om Kommissionens forslag til Rådets forordning (EF) om harmoniserede forbrugerprisindeks () (95/C 236/03)

Rådet for Den Europæiske Union besluttede den 13. marts 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede Giampaolo Pellarini til ordfører uden studiegruppe. Sektionen vedtog sin udtalelse den 16. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, med et flertal af stemmer for og 5 hverken for eller imod, følgende udtalelse.

1. I henhold til EF-traktatens artikel 109 J skal Kommissionen aflægge beretning til Rådet om medlemsstaternes opfyldelse af deres forpligtelser med hensyn til virkeliggørelsen af Den Økonomiske og Monetære Union. Fremskridtene måles på konvergenskriterierne; et af disse er en høj grad af prisstabilitet, der vurderes ud fra inflationstakten i de tre medlemsstater, der fremviser de bedste resultater med hensyn til prisstabilitet. Inflationstakten skal måles ved hjælp af forbrugerprisindeks (CPI) på et sammenligneligt grundlag.

2. Forordningsforslaget giver Kommissionen mandat til, med bistand fra Udvalget for Det Statistiske Program () og Det Europæiske Monetære Institut (EMI), at gennemføre en række foranstaltninger, der sigter på at indfase sammenlignelige forbrugerprisindeks i tre etaper, der strækker sig over tre år (1996-1998).

2.1. I første etape indføres et midlertidigt sæt forbrugerprisindeks, der er baseret på eksisterende data, men tilpasset således, at ejerboliger, tjenesteydelser inden for sundhed og uddannelse samt en række poster, som behandles forskelligt af medlemsstaterne, ikke medregnes.

2.2. Pr. 1. januar 1997 skal medlemsstaternes harmoniserede forbrugerprisindeks (HCPI) træde i kraft.

2.3. Fra januar 1998 skal det samlede system, der indebærer indførelsen af Den Monetære Unions Forbrugerprisindeks (MUCPI), være driftsklar.

ØSU's bemærkninger

3. ØSU noterer sig, at hovedsigtet med harmoniserede forbrugerprisindeks er at fremstille et forbrugerprisindeks for hele Unionen (ECPI) med henblik på at tilvejebringe oplysninger af relevans for beslutninger, der skal træffes af alle institutionerne.

4. ØSU kan i princippet tilslutte sig, at de nationale forbrugerprisindeks harmoniseres, og at der opstilles et indeks for Den Europæiske Union.

4.1. Specielt noterer ØSU sig, at nogle større forbrugsposter vil blive holdt uden for indeksene (nemlig: ejerboliger, sundhed, uddannelse og »en række« andre uspecificerede poster), uden nogen angivelse af hvorledes, endsige hvornår disse poster efterfølgende måtte blive optaget i indeksene på tilfredsstillende måde.

4.2. Kommissionens forslag indeholder heller ingen oplysninger om spørgsmålet om den vægt, der skal tildeles de forskellige udgiftskategorier.

4.3. Hvad angår Den Monetære Unions Forbrugerprisindeks, mener ØSU, at man vil kunne opnå et bedre statistisk værktøj med henblik på gennemførelsen af Den Økonomiske og Monetære Union, hvis man inddrager flest mulige produkter i beregningsgrundlaget under hensyntagen til forbrugsvanerne overalt i EU.

5. ØSU godkender det fremlagte forordningsforslag, men understreger, at de statistiske grunddata, der udelades i første etape, må og skal tilvejebringes i anden etape med henblik på medlemsstaternes udarbejdelse af harmoniserede forbrugerprisindeks, der kan tjene som grundlag for vurderingen af de i traktaten omhandlede konvergenskriterier.

6. Kommissionen og Rådet bør påse, at Den Monetære Unions Forbrugerprisindeks ikke anvendes til ubehørige formål.

7. ØSU ønsker til sin tid at blive hørt om den gradvise udarbejdelse af de forbrugerprisindeks, som det foreliggende forslag omhandler.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() EFT nr. C 84 af 6. 4.1995, s. 7.

() Nedsat ved Rådets afgørelse 89/382/EØF, Euratom (EFT nr. L 181 af 28. 6. 1989).